Komisijos ataskaitaTarybai ir Europos Parlamentui- Honkongo 2009 m. metinė ataskaita /* KOM/2010/0242 galutinis */





[pic] | EUROPOS BENDRIJŲ KOMISIJA | Briuselis, 1.6.2010 KOM(2010) 242 galutinis KOMISIJOS ATASKAITA TARYBAI IR EUROPOS PARLAMENTUI HONKONGO 2009 M. METINĖ ATASKAITA 12-osios metinės Komisijos ataskaitos Tarybai ir Europos Parlamentui dėl Honkongo įvadas Sąjungos vyriausioji įgaliotinė užsienio reikalams ir saugumo politikai ir Europos Komisijos pirmininko pavaduotoja Catherine Ashton Džiaugiuosi suteikta galimybe parengti 12-osios Europos Komisijos metinės ataskaitos dėl Honkongo, skirtos jo raidai 2009 m., įvadą. Europos Sąjungos ir Honkongo santykiai ir bendradarbiavimas toliau labai sėkmingai stiprėjo prekybos, investicijų ir dialogo bendros svarbos klausimais srityse. Europos Komisija toliau atidžiai stebėjo politinę, institucinę, ekonominę ir socialinę Honkongo raidą. „Vienos šalies, dviejų sistemų“ principas tebeįgyvendinamas patenkinamai: ginamos Honkongo gyventojų teisės ir pagrindinės laisvės, užtikrinamas teisinės valstybės principas ir išlaikoma rinkos ekonomikos sistema ir palankios verslo sąlygos. Per šį ekonomikos nuosmukį stiprūs finansiniai ir ekonominiai Europos Sąjungos ir Honkongo ryšiai buvo ypač vertingi. Honkongo ekonomikoje didelių sisteminių sutrikimų dėl pasaulio finansų krizės nekilo. Kaip viena didžiausių Europos verslo bendruomenių Azijoje ir regiono finansų ir ekonomikos centras, Honkongas ir toliau bus strategiškai svarbus Europos, kuri pati vėl pradeda augti, prekybos ir investicijų partneris. Be to, YAKR Honkongo vyriausybė po viešų konsultacijų paskelbė pasiūlymus dėl 2012 m. leidžiamosios valdžios ir vadovo rinkimų tvarkos. Europos Sąjunga toliau labai skatina greitą ir didelę pažangą siekiant tikros visuotinės rinkimų teisės, atsižvelgiant į Pagrindinį Honkongo įstatymą ir jo žmonių norus. Honkongas išlieka svarbus regione, ir Europos Sąjunga pagal naująją Lisabonos sutartimi nustatytą tvarką galės toliau stiprinti ryšius, visų pirma per ten įkurtą biurą. Catherine Ashton | Ypatingasis Administracinis Kinijos Regionas Honkongas. 2009 m. metinė ataskaita Įžanga Daugiau kaip prieš dvylika metų perdavus Honkongą žemyninei Kinijai, Europos Komisija atidžiai stebėjo Ypatingojo Administracinio Kinijos Regiono Honkongo ekonomikos ir politikos raidą, kad įvykdytų 1997 m. įsipareigojimą Europos Parlamentui pateikti metinę Honkongo raidos ataskaitą. Tai dvyliktoji tokia ataskaita, ji apima 2009 m. Šiuo laikotarpiu Kinijos ir Didžiosios Britanijos deklaracijoje ir Pagrindiniame Honkongo įstatyme nustatytas „vienos šalies, dviejų sistemų“ principas toliau taikomas tinkamai. Ginamos Honkongo gyventojų teisės ir pagrindinės laisvės, užtikrinamas teisinės valstybės principas, saugoma rinkos ekonomikos sistema ir verslo sąlygos. 2009 m. Europos Sąjunga ir Honkongas toliau plėtojo dvišalius santykius ir bendradarbiavimą. Europos Sąjunga išliko antra pagal dydį Honkongo prekybos partnerė, nors dvišalė prekyba sumažėjo. Europos Sąjunga yra didžiausia tiesioginė užsienio investuotoja Honkonge (po žemyninės Kinijos ir Didžiosios Britanijos Mergelių Salų). Azijoje Honkongas turi vieną didžiausių Europos verslo bendruomenių, todėl yra strateginis Europos Sąjungos prekybos ir investicijų partneris. Atsižvelgdama į Pagrindinį Ypatingojo Administracinio Kinijos Regiono Honkongo įstatymą ir Honkongo gyventojų norus, Europos Sąjunga daug dėmesio skiria Honkongo stabilumui, gerovei, demokratijos vystymuisi ir pažangai siekiant pagrindinio tikrosios visuotinės rinkimų teisės tikslo. Todėl ES toliau skatins laiku daryti didelę pažangą siekiant šio tikslo. Politikos raida 2009 m. Europos Komisija, laikydamasi 1997 m. įsipareigojimo Europos Parlamentui, toliau atidžiai stebėjo Honkongo politikos, institucijų ir socialinę raidą. 2009 m. šis procesas buvo aptariamas Honkongo vyriausybės pasiūlymuose reformuoti rinkimų metodus rengiantis 2012 m. vyriausybės vadovo ir 2012 m. Teisėkūros tarybos rinkimams. 2009 m. sausio 15 d. Honkongo vyriausybės vadovas Donaldas Tsangas paskelbė, kad tam, jog vyriausybė galėtų daugiau dėmesio skirti su finansų krize susijusioms ekonomikos ir pragyvenimo problemoms, Honkongo vyriausybės viešosios konsultacijos dėl rinkimų metodų reformos rengiantis 2012 m. rinkimams, kurias iš pradžių numatyta surengti pirmąjį 2009 m. pusmetį, atidedamos. 2009 m. lapkričio 18 d. Ypatingojo Administracinio Kinijos Regiono Honkongo vyriausybė paskelbė konsultacijoms skirtą dokumentą dėl 2012 m. įstatymų leidžiamosios valdžios ir vadovo rinkimų tvarkos. Tai turės didelę įtaką miesto pažangai siekiant visuotinės rinkimų teisės. Konsultacijoms skirtas dokumentas dėl 2012 m. vyriausybės vadovo rinkimų ir Teisėkūros tarybos sudarymo (toliau – konsultacijoms skirtas dokumentas) – pagrindinė tris mėnesius trukusių konsultacijų, kai visuomenės atstovai buvo kviečiami teikti pastabas dėl vyriausybės pateiktų pasiūlymų, tema. Konsultacijų laikotarpis baigėsi 2010 m. vasario 19 d. Administracijos vyriausiasis sekretorius Henry Tangas pradėjo konsultacijas Teisėkūros taryboje ir pabrėžė, kad demokratiškesnė Honkongo rinkimų sistema 2012 m. būtų labai svarbi siekiant tiesioginių rinkimų 2017 m. Honkongo vyriausybė pabrėžė, kad pasiūlymai atitiko Nacionalinio liaudies kongreso nuolatinio komiteto (NLKNK) sprendimą dėl klausimų, susijusių su vyriausybės vadovo rinkimų ir Teisėkūros tarybos sudarymo metodais. Konsultacijoms skirtame dokumente siūloma 2012 m. teisėkūros institucijos narių skaičių padidinti nuo 60 iki 70. Penki iš šių narių būtų tiesiogiai renkami geografinėse rinkimų apygardose, kiti penki – priskirti funkcinėms rinkimų apygardoms, taip išlaikant esamą tiesiogiai renkamų ir funkcinių narių santykį. Konsultacijoms skirtame dokumente minima galimybė šias penkias vietas per rinkimus paskirstyti išrinktiems Apskrities tarybos nariams. Kalbant apie Honkongo vyriausybės vadovo rinkimų metodą, konsultacijoms skirtame dokumente siūloma padidinti Rinkimų komiteto, kuris renka miesto vadovą, narių skaičių nuo 800 iki 1 200, „kad būtų vykdomas laipsniškos ir tinkamos pažangos reikalavimas, suteikiant bendruomenės nariams daugiau galimybių dalyvauti rinkimuose, ir kad būtų toliau didinamas Rinkimų komiteto atstovavimas“. Tai galima padaryti prie kiekvieno iš keturių Rinkimų komiteto sektorių pridedant po 100 narių. Skyrimo riba Rinkimų komitete išliktų tokia pati – viena aštuntoji visų Rinkimų komiteto narių balsų (t. y. 150 balsų iš 1 200 (padidinto narių skaičiaus)). Konsultacijoms skirtame dokumente taip pat siūloma išlaikyti galiojantį reikalavimą, kad vyriausybės vadovas nepriklausytų jokiai politinei partijai. Honkongo demokratų stovyklos nariai, kurie norėtų, kad visuotinė rinkimų teisė būtų visiškai ir tikrai įtvirtinta kuo greičiau, neparėmė vyriausybės konsultacijoms skirto dokumento dėl 2012 m. rinkimų reformos. Jie mano, kad konsultacijoms skirto dokumento pasiūlymai nepakankami. Siekdamas išsklaidyti šias abejones, Administracijos vyriausiasis sekretorius Henry Tangas sakė: „NLKNK sprendimu nenustatoma sąlyga, kad rengiantis 2012 m. rinkimams turi būti padaryta pažanga siekiant demokratijos, jog vėliau būtų galima įtvirtinti visuotinę rinkimų teisę vyriausybės vadovo ir Teisėkūros tarybos rinkimuose. Tačiau 2012 m. padarius pažangą konstitucinės raidos srityje, būtų prisidėta prie stabilaus Honkongo rinkimų sistemos pertvarkymo įtvirtinant visuotinę rinkimų teisę.“ Konsultacijoms skirtame dokumente nenagrinėjama ilgalaikė funkcinių rinkimų apygardų ateitis. Per 2009 m. spalio 15 d. Teisėkūros tarybos klausimų ir atsakymų sesiją vyriausybės vadovas Donaldas Tsangas pripažino, kad funkcinių rinkimų apygardų vietos „nėra visiškai suderinamos“ su vienodos ir visuotinės rinkimų teisės principais ir kad funkcinės rinkimų apygardos negali likti tokios, kokios yra dabar. Honkongo demokratinių pažiūrų įstatymų leidėjai ragino visiškai panaikinti funkcines rinkimų apygardas. 2009 m. gruodžio 28 d. metinio tarnybinio vizito metu Pekine vyriausybės vadovas Donaldas Tsangas susitiko su Kinijos Prezidentu Hu Jintao ir Ministru Pirmininku Wenu Jiabao. Remiantis žiniasklaidos pranešimais, Prezidentas Hu Jintao paragino vyriausybės vadovą Donaldą Tsangą tinkamai ir veiksmingai spręsti politikos raidos klausimus, kad Honkonge būtų išlaikyta darna ir stabilumas. Ministras Pirmininkas Wenas Jiabao taip pat ragino vyriausybės vadovą Donaldą Tsangą ieškoti veiksmingesnių priemonių įsisenėjusiems Honkongo konfliktams spręsti. Honkongo vyriausybė turėtų pateikti pasiūlymus dėl 2012 m. rinkimų metodų pakeitimų dar 2010 m. Jiems turi pritarti dviejų trečdalių įstatymų leidėjų dauguma. Europos Komisija toliau atidžiai domisi Honkongo politikos raida ir atsižvelgia į Ypatingojo Administracinio Kinijos Regiono Honkongo vyriausybės pasiūlymus dėl 2012 m. rinkimų reformos ir į tebevykstančias viešąsias diskusijas dėl Honkongo konstitucinės raidos. Europos Komisija mano, kad Honkongo stabilumas ir gerovė geriausiai būtų užtikrinama perėjus prie tikrosios visuotinės rinkimų teisės sistemos, kaip nustatyta Pagrindiniame įstatyme ir 2007 m. Nacionalinio liaudies kongreso nuolatinio komiteto sprendime. Todėl Honkongo vyriausybė ir visos suinteresuotosios šalys raginamos pradėti dialogą, kad šis procesas būtų lengvesnis ir greitesnis. Honkongo gyventojai surengė kasmetinę taikią protesto akciją, kad žvakių šviesoje paminėtų 1989 m. birželio 4 d. Tiananmeno aikštės įvykių, kai Kinijos vyriausybė panaudojo jėgą prieš studentų judėjimą, 20-ąsias metines. Į 2009 m. taikią protesto akciją susirinko daugiau žmonių nei tikėtasi (organizatorių skaičiavimu – 150 000, policijos – 62 800), todėl tai yra tikriausiai didžiausia taiki protesto akcija nuo 1990-ųjų. Vyriausybės vadovas Donaldas Tsangas Teisėkūros tarybai sakė suprantąs Honkongo gyventojų jausmus dėl birželio 4 d. įvykių. „Tačiau šis incidentas įvyko seniai. Pasiekta labai gerų šalies vystymosi rezultatų ir užtikrinta Honkongo ekonominė gerovė. Esu tikras, kad Honkongo gyventojai objektyviai įvertins šalies vystymąsi.“ Iš tokių įvykių, įskaitant kasmetines liepos 1 d. demonstracijas, matyti, kad „vienos šalies, dviejų sistemų“ principas Honkonge veikia tinkamai. Tai taip pat reiškia, kad apskritai Pagrindiniame Ypatingojo Administracinio Kinijos Regiono Honkongo įstatyme įtvirtintos teisės ir laisvės, kaip antai žodžio ir susirinkimų laisvė, yra užtikrinamos. Vis dėlto įvairios Honkongo žurnalistų asociacijos vis stipriau reiškia abejones dėl spaudos laisvės, visų pirma atkreipdamos dėmesį į tokius incidentus, kai žemyninės Kinijos policija ėmėsi veiksmų prieš Honkongo žurnalistus, kurie rengė pranešimus apie įvykius žemyninėje Kinijoje (kaip antai apie įvykius žemyninės Kinijos autonominiame Sindziango regione). 2009 m. rugsėjo 9 d. vyriausybės vadovas Donaldas Tsangas teigė, kad jo vyriausybė perdavė Honkongo žurnalistų nuomonę Valstybės tarybos Honkongo ir Makao reikalų biurui ir Sindziango valdžios institucijoms. Europos Komisija taip pat atkreipė dėmesį į didelį susirūpinimą keliančius pasienio ir imigracijos incidentus, kai galėjo būti priimti repatriacijos sprendimai ir imtasi kitų priemonių, kuriomis ribojamos pagrindinės teisės ir laisvės, kaip antai Kinijos disidento Zhou Yongjuno atvejį arba 2009 m. gruodžio 27 d. Lo Wu pasienio protestą žemyninės Kinijos aktyvistui ir „Chartijos 08“ autoriui Liu Xiaobo paremti. 2009 m. rugpjūčio 28 d. Jungtinių Tautų Rasinės diskriminacijos panaikinimo komitetas (UNCERD) paskelbė reguliariąją ataskaitą apie Kiniją, įskaitant Honkongą ir Makao. Joje rekomenduojama Honkongui priimti pabėgėlių įstatymą, „kuriuo būtų siekiama nustatyti išsamią individualių prieglobsčio prašymų nagrinėjimo tvarką“. Atsakydama į šias pastabas Honkongo vyriausybė spaudos pranešime pareiškė, kad „Honkonge pateiktus prieglobsčio prašymus tiesiogiai administravo Jungtinių Tautų pabėgėlių reikalų vyriausiojo komisaro biuras (UNHCR), kuris priima sprendimus dėl tikrųjų pabėgėlių patikros ir jų tolesnio perkėlimo“. Kalbant apie 2008 m. priimtą Rasinės diskriminacijos potvarkį, Jungtinių Tautų Rasinės diskriminacijos panaikinimo komitetas išreiškė abejones dėl Honkongo teisės aktuose pateikiamos rasinės diskriminacijos apibrėžties, „kuri nevisiškai atitinka konvencijos 1 straipsnį, nes joje nėra aiškiai apibrėžta netiesioginė diskriminacija dėl kalbos, o imigracijos statusas ir tautybė nelaikoma draudžiamu diskriminacijos pagrindu“. 2009 m. rugsėjo 2 d. vyriausiasis teisėjas Andrew Li pranešė apie ankstyvą išėjimą į pensiją. Jis atsistatydins 2010 m. rugsėjį, kad jį pakeisiantis vyriausiasis teisėjas į vyresniųjų teisėjų, kurie ketina išeiti į pensiją per kitus penkerius metus, vietas galėtų paskirti naujus teisėjus. Europos Komisija pripažįsta vyriausiojo teisėjo Andrew Li indėlį siekiant išsaugoti Honkongo teismų nepriklausomumą – pagrindinę Honkongo gyvenimo būdo išsaugojimo, teisinės valstybės ir pagrindinių laisvių užtikrinimo priemonę. 2010 m. sausio 11 d. Teisės metų atidarymo ceremonijoje Andrew Li sakė: „Pagal konstituciją nepriklausomai teismų sistemai tenka labai svarbus vaidmuo – užtikrinti, kad įstatymų vykdomosios ir leidžiamosios valdžios teisės aktai visiškai atitiktų Pagrindinį įstatymą ir kad būtų tinkamai saugomas Honkongo sistemos pagrindas – teisė ir mūsų pagrindinės teisės ir laisvės.“ 2009 m. pagerėjo Honkongo diplomatiniai ryšiai su Taivanu. Europos Komisija šią pažangą įvertino palankiai. 2009 m. birželio 5–6 d. Konstitucinių ir žemyninių reikalų sekretorius Stephenas Lamas Taivano Žemyninių reikalų tarybos kvietimu lankėsi Taipėjuje, kad išnagrinėtų ir aptartų tolesnio abiejų pusių bendradarbiavimo stiprinimo klausimus. Stephenas Lamas yra pirmasis su oficialiu vizitu Taivane lankęsis Honkongo ministras nuo Honkongo grąžinimo žemyninei Kinijai 1997 m. Honkongas ir Taivanas susitarė įkurti nevyriausybines organizacijas prekybos, ekonomikos, turizmo, investicijų ir kitų sektorių bendradarbiavimui stiprinti. 2009 m. spalio mėn. politiniame pranešime vyriausybės vadovas paskelbė, kad įkuriama Honkongo ir Taivano ekonominio ir kultūrinio bendradarbiavimo ir jo skatinimo taryba, kuri stiprins Honkongo ir Taivano bendradarbiavimą. Apskritai Europos Komisija mano, kad Ypatingajame Administraciniame Kinijos Regione Honkonge „vienos šalies, dviejų sistemų“ principas toliau taikomas tinkamai, o Kinijos ir Didžiosios Britanijos deklaracijoje ir Pagrindiniame Honkongo įstatyme nustatytos gyventojų teisės ir laisvės iš esmės užtikrinamos. Ekonomikos ir prekybos raida Honkongo ekonomikos ir finansų sistemoje didelių sisteminių sutrikimų dėl pasaulio finansų krizės nekilo. 2009 m. ekonomika nuolat gerėjo ir remiama stiprios Kinijos ekonomikos pradėjo laipsniškai augti. 2009 m. BVP sumažėjo 2,7 % realiąja verte – tai pirmasis metinis nuosmukis nuo 1998 m. Azijos finansų krizės. Honkongo vyriausybė įsipareigojo per dvejus metus skirti 87,6 mlrd. HKD (8,1 mlrd. EUR), t. y. 5,2 % BVP, pasaulio finansų krizės padariniams sušvelninti – tai padėjo išlaikyti pasitikėjimą. Nedarbo lygis antrąjį ketvirtį buvo didžiausias – 5,4 %, tačiau paskutinį ketvirtį sumažėjo iki 4,9 %. Infliacijos pavojus sumažėjo sudėtiniam vartotojų kainų indeksui padidėjus 1 % – tai gerokai mažiau, palyginti su 5,6 % 2008 m. Honkongas kaip tarptautinis finansų centras išlaiko konkurencingumą, tačiau kartu vis daugiau paslaugų teikia Kinijos rinkai. Finansinių paslaugų srityje Honkongas tapo ženminbi juanio užjūrio centru; Honkonge vykdomas Kinijos bandomasis kapitalo sąskaitų liberalizavimas. Honkongas, remiamas centrinės vyriausybės, 2009 m. pradėjo siūlyti naujus produktus ir paslaugas ženminbi juaniais. Pati svarbiausia naujovė – tarptautinės prekybos mokėjimų ženminbi juaniais sistema, dėl kurios Honkongas tapo pirmąja Guangdongo bandomojoje programoje dalyvaujančia užsienio valstybe. Žemyninėje Kinijoje veikiantiems Honkongo bankams leista Honkonge išleisti obligacijų ženminbi juaniais. Spalio mėn. centrinė vyriausybė Honkonge išleido pirmąsias vyriausybės obligacijas ženminbi juaniais, kurių bendra vertė – 6 mlrd. RMB (659 mln. EUR). Padidėjus visuotiniam likvidumui, 2009 m. labai smarkiai padidėjo Honkongo kapitalo įplaukos. Honkongo pinigų institucijos duomenimis užsienio kapitalo įplaukos į Honkongo turto rinką iš viso buvo 640 mlrd. HKD (59 mlrd. EUR), nes tarptautiniai investuotojai norėjo saugiai investuoti lėšas ir pasinaudoti spartaus Kinijos ekonomikos augimo galimybėmis. Daugiau kaip pusė kapitalo įplaukų buvo susijusios su Honkonge veikiančių žemyninės Kinijos įmonių kapitalo didinimo veikla. Taigi 2009 m. Honkongo vertybinių popierių birža tapo didžiausia pradinio viešo akcijų platinimo (PVAP) rinka pasaulyje. Kalbant apie nekilnojamojo turto rinką, 2009 m. būsto kainos vidutiniškai padidėjo 27 %, o prabangaus būsto kainos pasiekė aukščiausią 1997 m. lygį. Pranešama, kad kainos padidėjo dėl spekuliacinio pirkimo ir didelės Honkongo nekilnojamojo turto paklausos žemyninėje Kinijoje. Todėl finansų sekretorius 2010–2011 m. biudžeto pasiūlymuose pateikė keletą priemonių, kuriomis siekiama prislopinti nekilnojamojo turto rinką ir sumažinti pernelyg didelių turto kainų riziką. Honkongo ekonomika labai priklausoma nuo finansinių paslaugų, todėl vyriausybė turi ieškoti naujų augimo galimybių, kad įveiktų ekonominius sunkumus. Honkongas sudarys palankesnes sąlygas plėtoti šešias žinių pramonės sritis: testavimo ir sertifikavimo, aplinkos pramonės, naujovių ir technologijų, kultūrinės ir kūrybinės pramonės, medicinos ir švietimo paslaugų. Europos Komisija palankiai vertina bendradarbiavimo ir mainų su Honkongu galimybes bendrų interesų srityse, visų pirma testavimo ir sertifikavimo, aplinkos pramonės, naujovių bei technologijų ir kūrybinės pramonės. Po G 20 grupės susitikimo Honkongas skubiai ėmėsi veiksmų, kad įvykdytų įsipareigojimą remti Ekonominio bendradarbiavimo ir plėtros organizacijos (angl. OECD) veiksmingo keitimosi informacija, susijusia su mokesčiais, reikalavimus. 2009 m. pradžioje paskelbta apie mokesčių teisės akto pakeitimus, o 2010 m. sausio mėn. pakeitimų įstatymo projektas priimtas vienbalsiai. Europos Komisija šį žingsnį vertina palankiai. Dabar Honkongas yra pasirengęs su trečiosiomis šalimis, įskaitant kai kurias ES valstybes nares, pasirašyti išsamesnius dvigubo apmokestinimo vengimo susitarimus. 2009 m. gegužės mėn. Honkongas ir Kinija pasirašė Glaudesnės ekonominės partnerystės susitarimo (angl. CEPA) VI priedą, kuriuos siekiama skatinti jų ekonominę integraciją. Honkongas ir Kinija susitarė dėl tolesnio prekybos paslaugomis liberalizavimo ir finansinio bendradarbiavimo skatinimo priemonių. VI priede taip pat nustatytos priemonės pirmiesiems ir bandomiesiems tam tikrų paslaugų sektorių liberalizavimo projektams Guangdongo provincijoje įgyvendinti. Šiomis priemonėmis siekiama stiprinti Guangdongo ir Honkongo bendradarbiavimą paslaugų sektoriuje. Po truputį daugėja prie įvairių glaudesnės ekonominės partnerystės susitarimų prisijungusių Europos įmonių: 2009 m. – 151 paslaugų teikėjų iš daugiau kaip 1 300 Honkongo įmonių. Skleidžiant informaciją apie glaudesnės ekonominės partnerystės susitarimą Europos verslo bendruomenei, labai svarbu bendradarbiauti su Honkongo vyriausybe. Be glaudesnės ekonominės partnerystės susitarimo, Honkongo vyriausybė aktyviau siekia sudaryti laisvosios prekybos susitarimus su kitais prekybos partneriais, kad užtikrintų palankesnes sąlygas naudotis užjūrio rinkos paslaugomis. Honkongas toliau rems daugiašalę prekybos sistemą ir dalyvaus derybose dėl dvišalių laisvosios prekybos susitarimų, jei jie atitinka PPO standartus ir skatina daugiašalės prekybos liberalizavimą. 2009 m. Honkongas ir Naujoji Zelandija baigė laisvosios prekybos susitarimo derybas, ir galiausiai buvo sudarytas Glaudesnės ekonominės partnerystės susitarimas. Honkongas taip pat pradėjo diskusijas su Čile, Peru, Malaizija ir ELPA. Europos Sąjungos ir Honkongo bendradarbiavimas 2009 m. ES ir Honkongas toliau plėtojo dvišalius santykius ir bendradarbiavimą, siekdami drauge spręsti abipuses ir visuotines problemas. Honkongas yra strateginis Europos Sąjungos prekybos ir investicijų partneris. Jis taip pat yra svarbus Europos Sąjungos ir Kinijos prekybos ir investicijų tarpininkas. 2009 m. Europos Sąjunga išliko antra pagal dydį Honkongo prekybos partnerė po žemyninės Kinijos. Tais pačiais metais Honkongas buvo septynioliktas pagal dydį Europos Sąjungos prekybos partneris. Išaugus pasaulio finansų krizei bendra Europos Sąjungos ir Honkongo dvišalė prekyba sumažėjo 10,4 % ir sudarė tik 29,2 mlrd. EUR. Europos Sąjunga po žemyninės Kinijos ir Didžiosios Britanijos Mergelių Salų buvo didžiausia užsienio investuotoja Honkonge – jos tiesioginės užsienio investicijos (TUI) 2008 m. sudarė maždaug 10 % visų tiesioginių užsienio investicijų. Honkongo investicijos Europoje taip pat nuolat didėja ir Honkongas tapo vienu didžiausių tiesioginių investicijų šaltiniu Azijoje. Nepaisant pasaulio ekonomikos krizės Honkonge toliau gyveno ir dirbo daug Europos piliečių, kurių bendras skaičius 2009 m. pabaigoje buvo maždaug 28 320 (oficialūs Honkongo imigracijos tarnybos duomenys). Taigi Europos Sąjungos piliečių koncentracija Honkonge tebėra viena didžiausių Azijoje – tai tebėra Europos Sąjungos veiklą Honkonge skatinantis veiksnys. Honkongo gyventojų surašymo ir statistikos departamento investicijų tyrimo duomenimis, 2009 m. birželio mėn. Honkonge buvo įregistruota 1 252 pagrindinių regioninių buveinių ir 2 328 regioninių biurų, kurie atstovauja ne Honkonge įsikūrusioms patronuojančiosioms įmonėms. Žinoma, daugiausia Honkongo užsienio įmonių tebėra iš Europos Sąjungos – 419 pagrindinių regioninių buveinių ir 679 regioniniai biurai. Europos Sąjungos įmonės veikia įvairiuose Honkongo sektoriuose, daugiausia finansų ir verslo paslaugų, prekybos, logistikos, o dabar – ir statybos, ir infrastruktūros projektų, sektoriuose. Plėtojant esminius prekybos ir ekonominius srautus ir svarbų Europos Sąjungos dalyvavimą, santykiai su Honkongu vystomi atsižvelgiant į Europos Komisijos komunikate „Europos Sąjunga, Honkongas ir Makao: bendradarbiavimo galimybės 2007–2013 m.“ nustatytą politikos sistemą. Komunikate iškelti keli plačių užmojų tikslai, kuriais siekiama stiprinti Europos Sąjungos ir Honkongo santykius įtvirtinant ir plečiant bendradarbiavimą pagrindinėse abipusių interesų srityse. 2009 m. – pirmaisiais Honkongui ir Makao skirtos Europos Sąjungos verslo informavimo programos ( angl. EUBIP) veikimo metais – Europos Sąjungos ir Honkongo bendradarbiavimas sustiprėjo. Pagal šią Europos Sąjungos verslo informavimo programą glaudžiai bendradarbiaujant atitinkamoms Europos Sąjungos ir Honkongo įmonių ir pramonės asociacijoms įgyvendinta teminių su verslu susijusių renginių programa. 2009 m. daugiausia dėmesio skirta šioms sritims: keitimuisi informacija reguliavimo srityje, finansinėms paslaugoms, aplinkai, intelektinei nuosavybei ir maisto ir (arba) produktų saugai. Šiuo atveju didelio dalyvių dėmesio sulaukė Honkongo vyriausybės remiamas seminaras apie Europos Sąjungos cheminių medžiagų reguliavimą (cheminių medžiagų registracija, įvertinimas, autorizacija ir apribojimai; angl. REACH), kuriame dalyvavo Europos cheminių medžiagų agentūros ekspertai. Europos Sąjungos verslo informavimo programa yra svarbi Honkongo ir Europos Sąjungos savitarpio supratimo ir keitimosi žiniomis skatinimo priemonė. 2009 m. gruodžio 17 d. Honkonge įvyko trečiasis struktūrinis Europos Komisijos ir Honkongo dialogas. Struktūrinis dialogas – veiksminga abiejų pusių aukšto lygmens pareigūnų platforma tolesniems dvišaliams santykiams plėtoti skatinant esminį dialogą ir bendradarbiavimą. Plėtojant trečiąjį dialogą daugiausia dėmesio skirta pirmiesiems atsigavimo po pasaulio finansų krizės požymiams. Išsamiose diskusijose abi pusės susitarė toliau stiprinti dvišalį bendradarbiavimą (be kita ko, įgyvendindamos Europos Sąjungos verslo informavimo programą) finansinių paslaugų, informacijos ir ryšių technologijų, aplinkos, standartizavimo ir švietimo klausimais ir plėtoti bendradarbiavimą ir iniciatyvas testavimo ir sertifikavimo, naujovių ir technologijų ir kūrybinės pramonės srityse. Šios naujos sritys – šešių žinių pramonės sričių, kurias Honkongas pageidauja toliau plėtoti, dalis. Be to, bus stiprinami keitimosi informacija, susijusia su Europos Sąjungos reguliavimo ir techniniais standartais, e. pasais ir finansų srities teisės aktais, kanalai. 2009 m. aukšto rango Komisijos pareigūnai dažniau lankėsi Honkonge ir taip padėjo stiprinti Europos Sąjungos ir Honkongo dvišalius santykius ir plėtoti naujas bendradarbiavimo iniciatyvas aviacijos, finansinių paslaugų, sveikatos ir vartotojų apsaugos, kovos su korupcija, švietimo ir prekybos srityse, taip pat plėtoti santaupų apmokestinimo srityje vykdomą dialogą. 2009 m. gegužės mėn. finansinių paslaugų ir iždo sekretorius profesorius K. C. Chanas lankėsi Briuselyje ir aptarė finansų rinkos reguliavimą. 2009 m. liepos mėn. Europos ekonomikos ir socialinių reikalų komiteto grupė vizito metu susitiko su Honkongo pilietinės visuomenės atstovais. Honkongas turi daugiausia specialiųjų finansų srities žinių Azijoje, jo rinka gerai reguliuojama, arbitražo sistema taip pat gera, labai tikėtina, kad jis taps regionine prekybos naujoviškais aplinkai palankiais finansiniais produktais platforma, galbūt pasinaudojęs ES patirtimi prekybos anglies dvideginio taršos leidimais srityje pagal Europos prekybos taršos leidimais sistemą. Honkongas taip pat aktyviai dalyvavo Kopenhagos konferencijoje, į kurią kaip Kinijos delegacijos narys atvyko aplinkos apsaugos sekretorius Edwardas Yau. Aktyviai dalyvavo ir Honkongo pilietinės visuomenės atstovai. Europos Komisija apgailestauja, kad 2009 m. padaryta maža pažanga plėtojant Europos Sąjungos ir Honkongo santykius aviacijos srityje. Komisija palaikė ryšius su Honkongo pareigūnais ir ragino juos atnaujinti dvišalius oro paslaugų susitarimus su Europos Sąjungos valstybėmis narėmis ir įtraukti Bendrijos paskyrimo išlygą arba pasirašyti horizontalųjį oro paslaugų susitarimą ir taip suteikti teisinio tikrumo esamiems susitarimams. ES ir Honkongas toliau keisis ekspertais, tačiau rezultatų šioje srityje bus pasiekta vėliau, nes Honkongas tebėra viena iš kelių Azijos valstybių, kurios vis dar nepripažįsta ES paskyrimo. Konkurencija yra viena iš dvišalio bendradarbiavimo sričių. 2009 m. plėtodama struktūrinį dialogą Honkongo vyriausybė patvirtino, kad vis dar rengiamas konkurencijos įstatymo projektas įsigaliotų 2009–2010 teisės aktų leidybos metais. Europos Komisija ragina Honkongą priimti konkurencijos įstatymo projektą kuo greičiau. Honkongas yra regiono spaudos ir žodžio laisvės centras, pirmaujantis žiniasklaidos centras ir vartai į žemyninę Kiniją. Europos Sąjungos viešosios diplomatijos veikla toliau siekta didinti Europos Sąjungos žinomumą Honkonge ir teikti skubią ir esminę informaciją apie Europos Sąjungos prekybos ir reguliavimo politiką, energetiką ir klimato kaitą, finansinį reguliavimą, tarpkultūrinį dialogą, Europos Parlamento rinkimus, Lisabonos sutartį ir Europos Sąjungos vaidmenį pasaulyje. Šią veiklą drauge sėkmingai vykdė Europos Sąjungos biuras Honkonge ir oficialias atstovavimo tarnybas Honkonge turinčios valstybės narės. Ateities perspektyvos Honkongo ekonomika lengvai atsigavo nuo pasaulio finansų krizės poveikio dėl patikimos ekonomikos ir finansų sistemos ir atviros rinkos ekonomikos. Kad ne tik 2010 m., bet ir toliau didėtų Europos įmonių prekyba ir investicijos Honkonge, reikia toliau laipsniškai gaivinti ekonomiką ir laikytis teisinės valstybės principo, išsaugoti teismų nepriklausomumą ir stabilią teisinę sistemą užtikrinančio tarptautinio finansų centro statusą. Honkongas taip pat turės įvykdyti dvejopą užduotį: toliau pats vystytis kaip unikali prekybos, ekonominio bendradarbiavimo ir investicijų platforma su žemynine Kinija, visų pirma Perlų upės regionu, ir kartu išlaikyti žemyninės Kinijos ir kitų pasaulio valstybių finansų tarpininko statusą. Honkongas ir Europos Sąjunga plėtoja dvišalę prekybą ir investicijų srautus, bendradarbiauja įvairiose ekonomikos srityse, o Europos įmonės vykdo veiklą ir turi interesų įvairiuose sektoriuose, todėl Honkongas išliks svarbus Europos Sąjungos partneris Azijoje. Europos Sąjunga laikysis savo pagrindinio įsipareigojimo Ypatingojo Administracinio Kinijos Regiono Honkongo vyriausybei stiprinti bendradarbiavimą reguliavimo srityje, kurti palankesnes prekybos sąlygas ir plėsti bendradarbiavimą abipusių interesų srityse, kaip antai sveikatos, aplinkos apsaugos ir naujųjų technologijų. Ypač bus siekiama gerinti dalijimąsi žiniomis ir patirtimi konkurencijos, finansinių paslaugų, sertifikavimo ir imigracijos klausimais. Reikėtų toliau plėtoti žmonių mainus ir tarpusavio ryšius, kad Honkongo gyventojai galėtų naudotis Europos kultūrų įvairovės nauda, o europiečiai – mokytis iš Honkongo Rytų ir Vakarų sąveikos kultūros. 2009 m. gruodžio mėn. įsigaliojus Lisabonos sutarčiai, Europos Komisija ir Europos Sąjungos valstybės narės turėtų dar labiau stiprinti bendras pastangas, kad padidintų Europos Sąjungos žinomumą Honkonge. Honkongo valdžios institucijos palankiai įvertino sutarties įsigaliojimą. Nuo 2010 m. sausio 1 d. Europos Sąjungos biuras Honkonge ir Makao (anksčiau – Europos Komisijos biuras) koordinuoja veiklą, veda derybas ir taip atstovauja Europos Sąjungai šiame Ypatingajame Administraciniame Kinijos Regione. Šis biuras toliau sieks stiprinti Europos Sąjungos ir Honkongo santykius.